# Rollespill

Utviklet av Hinna menighet

Tekstleser går opp for å lese, men blir brått avbrutt:

1. **Rollespill**

Spedalsk kommer springende inn. Spør hvor presten er. Går bort til prest, spør om han er frisk og kan bli erklært ren. Prest sier han er frisk og erklærer han ren. Spedalsk i glede, sier han må takke Jesus, springer ut igjen.

Tekstleser: hva var dette?

Prest: Jeg tror det har noe med teksten vi skal lese nå.

Tekstleser: Ok, da får vi synge hallelujaverset og lese bibelhistorien for i dag

Folk reiser seg:

1. **Lesning (inkl bilder fra søndagsskolen, husk å les sent så bildene får stå litt)**

Luk 17, 11-19

**11** På reisen til Jerusalem dro Jesus gjennom grenselandet mellom Samaria og Galilea.

**12** Da han var på vei inn i en landsby, kom ti spedalske menn imot ham. De ble stående langt unna **13** og ropte: «Jesus, mester, forbarm deg over oss!»

**14** Han så dem og sa: «Gå og vis dere for prestene!»

Og mens de var på vei dit, ble de rene.

15 Men én av dem kom tilbake da han merket at han var blitt helbredet. Han lovpriste Gud med høy røst, 16 kastet seg ned for Jesu føtter med ansiktet mot jorden og takket ham.

Denne mannen var en samaritan.

17 Jesus sa: «Ble ikke alle ti rene? Hvor er da de ni? 18 Var det ingen andre enn denne fremmede som vendte tilbake for å gi Gud æren?» **19** Og han sa til ham: «Reis deg og gå! Din tro har frelst deg.»

**Voksen 1:** til presten: du hadde jammen rett. Han mannen som kom løpende inn her, han var en av de 10 spedalske i fortellingen fra bibelen. Han var den ene som gikk tilbake og takket Jesus for at han hadde gjort ham frisk.

Hmm… det skulle vært litt løye og snakket litt med han mannen om hvorfor han ble så glad og hvorfor han kom tilbake og takket. Jeg skal bare gå og se om jeg finner ham. Hei du! Du ja, kom hit litt er du snill. Kan jeg få snakke litt med deg?

**Voksen 2:** Eh, Ja det kan du!

**Voksen 1:** Du var nettopp inne her i kirka og spurte presten om du var frisk. Og så når han sa du var frisk fikk du kjempe hastverk med å finne Jesus for å takke ham. Hvorfor det?

**Voksen 2:** Jo, for det første hadde jeg ikke vondt lenger. Og det kan jeg ikke huske sist jeg ikke hadde vondt noen plass. Og det i seg selv er en kjempegod grunn til å takke Jesus for. Men det som gjorde meg like glad er at nå kan jeg endelig få komme hjem til familien min og vennene mine. Jeg har ikke sett dem siden jeg ble syk for mange år siden?

**Voksen 1:** HÆ?? Har du ikke sett familien din mens du har vært syk? Hvorfor har du ikke det?

**Voksen 2:** Du ser det at den sykdommen jeg hadde, den var så farlig og så smittsom at når noen fikk den sykdommen måtte de reise fra familien sin og vennene sine. De fikk ikke lov å være i byen de bodde i en gang….. vi ble utstøtt og måtte reise langt vekk. Vi fikk ikke komme tilbake til byen vår før vi var friske og det er kun presten som kan si om vi var blitt friske eller ikke. Det er en sykdom man vanligvis ikke blir frisk fra.

**Voksen 1:** Oiii, Ikke rart at du kom tilbake og takket. Tenk å ha så vondt i kroppen sin i så mange år.

Husker dere 7åringer når vi var på vaulen og spikket med kniv? Da var det noen av dere som kuttet dere i fingen så blodet sprutet og det gjorde kjempevondt. Og det gjorde vondt en liten stund, men ikke så lenge som mange år.

 Jeg lurer på hvorfor ikke de andre kom tilbake og takket? Kanskje de glemte det?

**Voksen 2:** Nei, ikke skjønner jeg hvorfor de andre ikke takket Jesus. Tenk på alt det han har gjort for oss.

**Voksen 1:** Takk for praten, da kan du få lov å sette deg igjen.

Vi har jammen mye å være takknemlige for. For når vi blir syke har vi mamma og pappa som er hos oss. Vi har gode venner og vi har doktorer som kan hjelpe oss. Vi har en plass å bo, vi har familie, mat, penger, vi får gå på skole og lære masse spennende. Husker vi å takke Gud for alt det vi har? 7åringene har i samlingene sine snakket om at det er Gud som har skapt himmelen og jorden. Han har skapt alt liv og alt som lever. Poteter, gulerøtter, epler, plommer som vi kan plukke og spise. Han har skapt fjell og strand hvor vi kan gå på turer, skogen som vi kan klatre i trærne. Husker vi å takke for alt dette?

Det er en ting til som Gud har skapt som jeg ikke har nevnt. Dere 7åringer hva er det mest verdifulle Gud har skapt?

**7åringer:** Mennesket.

**Voksen 1:** Ja, vi er det aller mest verdifulle som Gud har skapt, og han har skapt oss forskjellige og akkurat slik som vi er fordi han trenger oss slik. Og han har gitt oss to oppdrag. Det ene er å ta vare på og være gode mot hverandre. Og det andre er å ta vare på naturen og Guds skaperverk. Og dere 7åringer har lært litt om hvordan vi kan ta vare på naturen gjennom å kildesortere og ikke kaste søppel i naturen.

 Dette er to store oppdrag vi har fått og vi klarer ikke det helt alene. Vi kan be Jesus om hjelp og samtidig kan vi takke Gud for alt det vakre han har skapt og for alt det gode han gjør for oss. Og det fine er at vi trenger ikke gå noen plass for å takke Jesus! For Jesus er her sammen med oss. Han er alltid med oss. Han er her i kirka og han er med oss når vi går hjem senere i dag. Og på skolen i morgen. Så uansett hvor vi er så kan vi takke Jesus. En fin måte å gjøre det på er å synge eller be bordbønn før vi spiser mat. Er det noen som kan et bordvers? Ja, men vet dere? Det finnes mange forskjellige bordvers og nå skal dere få lære noen av dem. Vi har laget en bordversmedely, som vi synger nå!